Gerty Cori

Gerty Theresa Cori (15 Augustus 1896 – 26 Oktober 1957) panèka ahli biokimia katoronan Bohemia-Austria bân Amerika Serikat. Cori dhâddhi bâbinè' katello' sè mennang Nobel è bidang sains taon 1947, bân dhâddhi bâbinè' Amerika Serikat partama sè ollè Nobel Fisiologi otabâ Kedokteran taon 1947. Pangarghâ'ân ka'dinto èkaollè asareng lakèna dr. Carl Ferdinand Cori, bân dr. Bernardo Houssay dâri Argentina polana kontribusina dâlem panemmowan lorong konversi katalitik glikogen. Karir Saellana nerbitaghi panelitianna tentang metabolisme karbohidrat, lakè-binè Cori adhingghâl Roswell taon 1931. Pan-bârâmpan universitas matabâr jabadhân dâ' Carl, tapè nola' aberri' jabadhân ka Gerty. Gerty èberri' tao jhâ' lakè-binè sè alako abhâreng è kennengngan sè padâ panèka bennè budhâjâna Amerika. Carl nola' jabadhân dâri University at Buffalo polana institusi kasebbhut ta' aberri' èdhi salèrana alako sareng binèna. Akhèrra, taon 1931, lakè-binè Cori narèma jabadhân dâri Washington University è St. Louis. Tapè, maskè andi' pangalaman riset sè padâ, Gerty ghun èberri' jabadhân mènangka asistèn paneliti kalabân gâji 1/10 dâri gâji lakèna. Salèrana èkènga'è jhâ' bâdâna Gerty bisa nyâgghâ karir Carl. Bhuto bâkto 13 taon sabelluna Gerty akhèrra ollè pangkat sè padâ sareng lakèna, Carl. Taon 1943, Gerty èyangka' dhâddhi profèsor madya è bidang Kimia Biologi bân Farmakologi. Pan-bârâmpan bulân sabelluna narèma Pangarghâ'ân Nobel, salèrana èyangka' dhâddhi profèsor ghenna', jabadhân panèka kantos sèdhâna taon 1957. È bâkto alako è Washington University, lakè-binè Cori nemmo senyawa antarana dâlem otot kata' sè mongkèn bisa mecca glikogen, panèka glukosa 1-fosfat, pas èkennal mènangka Cori Ester. Lakè-binè Cori suksès nantowaghi sosonan senyawa ka'dinto, identifikasi enzim phosphorylase sè katalisis abentu'na, tor nyimpulaghi jhâ' Cori Ester panèka awwâl dâlem konvèrsi glikogen dhâddhi glukosa, sè artèna proses pekka'ân cadangan ènergi dhâddhi bentu' sè bisa èghuna'aghi sareng bhâdhân. Proses ka'dinto bisa alako sacara tabhâlik, panèka dâlem sintesis glikogen dâri glukosa dârâ. Lakè-binè Cori alako abhâreng dâlem mayoritas panelitianna, tamaso' sè akhèrra madhâddhi Lakè-binè Cori ollè Pangarghâ'ân Nobel dâlem Fisiologi otabâ Kedokteran taon 1947. Lakè-binè Cori ollè satengnga dâri hadiah Nobel ghâbây panemmowanna akadhi konvèrsi katalitik glikogen, tor satengngana laènna èbâghi ka fisiolog Argentina, Bernardo Houssay, polana panelitianna tentang kaghuna'an hormon hipofisis dâlem metabolisme ghulâ. Sombher-sombher